Document ID: 31996R2315

RÅDETS FORORDNING (EF) Nr. 2315/96 af 25. november 1996 om opstilling i henhold til artikel 1, stk. 7, i forordning (EØF) nr. 3030/93 af listen over tekstilvarer og beklædningsgenstande, der skal integreres i GATT 1994 pr. 1. januar 1998, og om ændring af bilag X til forordning (EØF) nr. 3030/93 og bilag II til forordning (EF) nr. 3285/94
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 113,
under henvisning til artikel 1, stk. 7, i Rådets forordning (EØF) nr. 3030/93 af 12. oktober 1993 om den fælles ordning for indførsel af visse tekstilvarer med oprindelse i tredjelande (1),
under henvisning til forslag fra Kommissionen, og
ud fra følgende betragtninger:
Fællesskabet har indgået overenskomsten om oprettelse af Verdenshandelsorganisationen, i det følgende benævnt »WTO« (2), hvortil er knyttet aftalen om tekstilvarer og beklædningsgenstande, i det følgende benævnt »tekstilaftalen«;
i henhold til tekstilaftalens artikel 2, stk. 8, litra a), og stk. 11, er Fællesskabet dels forpligtet til pr. 1. januar 1998 at integrere i GATT's normale regler og discipliner varer, der i 1990 udgjorde mindst 17 % af den samlede mængde af alle tekstilvarer og beklædningsgenstande, som i 1990 importeredes til Fællesskabet, og som er omfattet af tekstilaftalen, dels at anmelde listen over disse varer til Kontrolorganet for Tekstiler under WTO inden den 1. januar 1997;
ved udvælgelsen af de varer, der skal integreres, har Rådet støttet sig til en række faktorer, herunder varens følsomhed for EF-industrien og de regionale elementer, der indgår heri, navnlig i henseende til konkurrencedygtigheden og beskæftigelsessituationen, effektiviteten af kvantitative restriktioner, der måtte være gældende for den pågældende vare, EF-industriens mulighed for at tilpasse sig øget konkurrence vedrørende varer, der i øjeblikket er omfattet af kvantitative restriktioner over for et eller flere leverandørlande, ønsket om at tilskynde til industriel tilpasning i et acceptabelt tempo i løbet af hele den tiårige overgangsperiode, følgevirkningerne for forbrugerne, følgevirkningerne for tredjelande og muligheden for at forenkle Fællesskabets importordning for tekstilvarer og beklædningsgenstande;
der er i den forbindelse taget hensyn til synspunkter, som interesserede parter har tilkendegivet som svar på Kommissionens opfordring til at fremsætte bemærkninger offentliggjort i De Europæiske Fællesskabers Tidende (3);
listen over varer, der er opført i bilag X til forordning (EØF) nr. 3030/93, bør ændres, således at de varer, der skal integreres pr. 1. januar 1998, slettes;
listen over de tekstilvarer og beklædningsgenstande, der er omfattet af de normale GATT-regler og -discipliner, og som er anført i bilag II til Rådets forordning (EF) nr. 3285/94 af 22. december 1994 om den fælles importordning og om ophævelse af forordning (EF) nr. 518/94 (4), bør ændres, således at den pr. 1. januar 1998 indbefatter de varer, der skal integreres i de normale GATT-regler -
UDSTEDT FØLGENDE FORORDNING:
Artikel 1
1. De varer, der pr. 1. januar 1998 skal integreres i de normale regler i GATT, er anført i bilag I.
2. Bilag X til forordning (EØF) nr. 3030/93 erstattes pr. 1. januar 1998 af teksten i bilag II til nærværende forordning.
3. Bilag II til forordning (EF) nr. 3285/94 erstattes pr. 1. januar 1998 af teksten i bilag III til nærværende forordning.
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 25. november 1996.

Labels: 18
3
1